আদর্শগত ভাবে একজন প্রযোজক সংবাদের মূল চালক বা ড্রাইভার বা ক্যাপ্টেন। প্রযোজক সংবাদের প্রতিটি রিপোর্ট সম্পর্কে জানবেন, স্ক্রিপ্ট দেখবেন, প্রতিবেদনের জন্য প্রয়োজনীয় ছবির সজ্জা বা সম্পাদনা দেখে দেন, সংশ্লিষ্ট অডিও-ভিডিও মান ঠিক রাখবেন, সংবাদ পরিবেশনের ক্রম ঠিক করবেন, উপস্থাপকের জন্য প্রয়োজনীয় নির্দেশনা তৈরি করেন, সর্বোপরি সরাসরি সম্প্রচারের সময় কারিগরি নির্দেশনা দেয়াও তার অন্যতম কাজ, সচরাচর তিনি একজন জেষ্ঠ্য প্রযোজক হয়ে থাকেন। প্রায় প্রতিটি ক্ষেত্রে অর্থাৎ সংবাদ সংগ্রহ, প্রতিবেদন তৈরি, সম্পাদনা ইত্যাদি ক্ষেত্রে অন্যান্য প্রযোজক, সহযোগী ও সহকারী প্রযোজকরা তার নির্দেশনা অনুযায়ী কাজ করে থাকেন এবং একটি পূর্ণাঙ্গ সংবাদ বুলেটিন তৈরি করেন। ফলে কাজেরক্ষেত্রে প্রযোজকরা কখনও রিপোর্টার, কখনও বার্তা সম্পাদক বা কখনও সংবাদ নিয়ন্ত্রণ কক্ষে টেকনিক্যাল বা অপারেটরের ভূমিকায় থাকেন। বহির্বিশ্বে (যেমন- বিবিসি, সিএনএন, আল-জাজিরা) একটি রিপোর্ট বা ঘটনা বা ইভেন্ট কাভার করতে মূলত একটি টিম বা দল কাজ করে। এই দলে থাকেন ঘটনার ধরন অনুযায়ী এক বা একাধিক প্রযোজক ও তার সহকারী, রিপোর্টার বা পারফরমার (যিনি ক্যামেরার সামনে থাকবেন), ক্যামেরা পারসন, সাউন্ড রেকর্ডিস্ট, অনেক ক্ষেত্রে ভিডিও এডিটরও এই দলে থাকেন। স্থান-কাল বা ঘটনার ধরন অনুযায়ী এই দলে শুধুমাত্র রিপোর্টার এবং ক্যামেরা পারসন বা যেকোন একজন দিয়েই ইভেন্ট কাভার করা হয়, সেক্ষেত্রে রিপোর্টারকে অবশ্যই তার স্টেশনের প্রযোজকের দিক নির্দেশনা নিয়েই কাজ করতে হয়। ইভেন্ট কাভার করার এই দলে নেতৃত্ব দেন প্রযোজক, যার থাকে রিপোর্টিং সম্পর্কে জ্ঞান বা অভিজ্ঞতা, তিনি অডিও-ভিডিও সহ নানান কারিগরি দিক গুলো বোঝেন। ইভেন্ট কাভার করতে গিয়ে তিনিই রিপোর্টারকে প্রয়োজনীয় দিক নির্দেশনা দেন, তার স্ক্রিপ্ট দেখে দেন, স্টোরি এঙ্গেল ঠিক করেন। প্রযোজক টিভি সেন্টারের বুলেটিন প্রডিউসার-কে সংশ্লিষ্ট রিপোর্ট সম্পর্কে অবহিত করেন এবং প্রয়োজনীয় সময় বরাদ্দ নেন এবং রিপোর্টটি সম্পূর্ন তৈরি করা এবং তা বুলেটিন প্রযোজককে বুঝিয়ে দেয়াও তার দায়িত্ব। অপারেশনাল (স্টুডিও/প্রডাক্শন কন্ট্রোল রুম) বা রিপোর্ট/ইভেন্ট প্রযোজক উভয়ই চুড়ান্ত এবং প্রয়োজনীয় সকল ক্ষেত্রে টেলিভিশন সেন্টারের সংবাদের দায়িত্বে থাকা বার্তা প্রধান বা প্রধান বার্তা সম্পাদক কিংবা প্রযোজকের উর্ধ্বতন দায়িত্বপ্রাপ্ত ব্যাক্তিদের সিদ্ধান্ত নিয়ে কাজ করে থাকেন। বলা বাহুল্য প্রযোজক সংবাদের স্ক্রিপ্ট ঠিক করা বা সম্পাদনার কাজের জন্য বার্তা সম্পাদক এর উপর নির্ভর করে থাকেন। তবে চুড়ান্তভাবে তিনিই এটি সম্প্রচারের উপযোগী হয়েছে কিনা দেখে নেন।